รัฐบาลไทย-ข่าวทำเนียบรัฐบาล-สธ.ติวเข้มผู้บริหารในภูมิภาคขับเคลื่อนนโยบายรัฐด้านสาธารณสุขตามแผนยุทธศาสตร์ 20ปี รองรับสังคมผู้สูงอายุ
วันศุกร์ที่ 21 เมษายน 2560
สธ.ติวเข้มผู้บริหารในภูมิภาคขับเคลื่อนนโยบายรัฐด้านสาธารณสุขตามแผนยุทธศาสตร์ 20ปี รองรับสังคมผู้สูงอายุ
กระทรวงสาธารณสุข ติวเข้มเสริมศักยภาพผู้บริหารในภูมิภาค ขับเคลื่อนนโยบายรัฐ ด้านสาธารณสุข รองรับสังคมผู้สูงอายุ ตามแผนยุทธศาสตร์ 20ปี เน้นความเป็นเลิศ 4ด้านคือส่งเสริมสุขภาพป้องกันโรค การจัดบริการ การพัฒนากําลังคนด้านสุขภาพและการบริหารจัดการ
วันนี้ (21 เมษายน 2560) ที่จังหวัดตรัง นายแพทย์โสภณ เมฆธน ปลัดกระทรวงสาธารณสุขเปิดงานประชุมเชิงปฏิบัติการพัฒนาเสริมศักยภาพผู้บริหารในส่วนภูมิภาค ประจําปีงบประมาณ 2560 พร้อมบรรยายพิเศษ MOPH 4.0 นําไปสู่เป้าหมายประชาชนสุขภาพดี เจ้าหน้าที่มีความสุข ระบบสุขภาพยั่งยืน และยุทธศาสตร์พัฒนาระบบบริการปฐมภูมิ 4.0 โดยมีนายแพทย์สาธารณสุขจังหวัด นายแพทย์เชี่ยวชาญด้านเวชกรรมป้องกัน นักวิชาการสาธารณสุขและสาธารณสุขอําเภอจากทั่วประเทศเข้าร่วมประชุมกว่า 400 คน
นายแพทย์โสภณกล่าวว่า นโยบายของคณะรัฐมนตรีที่แถลงต่อสภานิติบัญญัติแห่งชาติ 11 ข้อ มีนโยบายที่เกี่ยวข้องกับสาธารณสุขคือ การเตรียมความพร้อมเข้าสู่สังคมผู้สูงอายุในด้านคุณภาพชีวิต ตั้งแต่จัดระบบการดูแล การพัฒนาระบบการเงินการคลัง การลดความเหลื่อมล้ําและการสร้างโอกาสเข้าถึงบริการของรัฐ กระทรวงสาธารณสุขได้นํามากําหนดเป็นแผนยุทธศาสตร์ 20 ปีด้านสาธารณสุข พ.ศ.2560-2579 ประกอบด้วยความเป็นเลิศ 4 ด้านคือด้านการส่งเสริมสุขภาพและป้องกันโรค ด้านการจัดบริการ ด้านการพัฒนากําลังคนด้านสุขภาพ และด้านการบริหารจัดการ ประกอบด้วย 16 แผนงาน 48 โครงการ ซึ่งต้องอาศัยหน่วยงานระดับภูมิภาคช่วยกันขับเคลื่อนการดําเนินงานตามนโยบายให้เป็นรูปธรรม โดยสํานักงานสาธารณสุขจังหวัดเป็นองค์กรหลัก ที่จะทําหน้าที่แปลงนโยบายไปสู่การปฏิบัติ
ทั้งนี้ ในการนํานโยบายไปสู่การปฏิบัตินั้น มีความจําเป็นจะต้องเตรียมความพร้อมในการบริหารจัดการแผนยุทธศาสตร์ 20 ปี และการสร้างเครือข่ายการแลกเปลี่ยนเรียนรู้ของกลุ่มผู้บริหารของสํานักงานสาธารณสุขจังหวัด เป็นช่องทางหนึ่งในการหนุนเสริมให้การบริหารจัดการของสํานักงานสาธารณสุขจังหวัดมีศักยภาพสูงขึ้น ก้าวทันการปฏิรูประบบสุขภาพของประเทศ จะช่วยให้ผู้บริหารของสํานักงานสาธารณสุขจังหวัดทั่วประเทศ ได้รับการเสริมศักยภาพในการบริหารจัดการยุทธศาสตร์ชาติด้านสาธารณสุขสู่การปฏิบัติในระดับพื้นที่ ส่งผลให้การบริหารจัดการของสํานักงานสาธารณสุขจังหวัดมีศักยภาพเพิ่มขึ้น
สําหรับในการดูแลผู้สูงอายุ เป็นการบูรณาการการทํางานของกระทรวงต่างๆ ด้วยยุทธศาสตร์ 3 S คือ 1.Strong สุขภาพแข็งแรง เป็นการส่งเสริมสุขภาพผู้สูงอายุให้แข็งแรง ส่งเสริมสุขภาพผู้สูงอายุที่ยังไม่ป่วย ให้มีพฤติกรรมสุขภาพดี การพัฒนาระบบบริการผู้สูงอายุที่เข้าถึงง่ายไร้รอยต่อจากสถานบริการสู่ชุมชน โรงพยาบาลส่งเสริมสุขภาพตําบลจัดบริการสุขภาพผู้สูงอายุแบบบูรณาการ และมีคลินิกผู้สูงอายุในโรงพยาบาล 120 เตียงขึ้นไป รวมทั้งการพัฒนาระบบส่งเสริมสุขภาพดูแลผู้สูงอายุระยะยาว 2.Security ความมั่นคงปลอดภัย สนับสนุนเรื่องการออมและการมีงานทําของผู้สูงอายุ การพัฒนาเมืองที่เป็นมิตรกับผู้สูงอายุ 1 จังหวัด 1 เมือง และการคุ้มครองทางสังคม ไม่มีผู้สูงอายุถูกทอดทิ้งและโดนทําร้าย และ3.Social Participation การมีส่วนร่วมในสังคม ส่งเสริมพื้นที่ต้นแบบการบูรณาการพัฒนาคุณภาพชีวิตผู้สูงอายุ และส่งเสริมพัฒนาชมรมผู้สูงอายุคุณภาพ มีคณะอนุกรรมการสนับสนุนการดูแลผู้สูงอายุในทุกระดับ ในรูปแบบประชารัฐ เพื่อผู้สูงวัยมีคุณภาพชีวิตที่ดีอยู่ในสังคมอย่างมีศักดิ์ศรี และมีคุณภาพชีวิตที่ดี บรรลุเป้าหมาย “ผู้สูงวัย คือหลักชัยของสังคม”
*********************************21 เม.ย. 2560